Τζέιμς Τουρέλ

Ο Τζέιμς Τουρέλ (James Turrell) (γεννημένος στις 6 Μαΐου 1943) είναι ένας Αμερικανός καλλιτέχνης, γνωστός για το έργο του στο κίνημα του Φωτός και του Χώρου. Θεωρείται ως ο «ειδήμονας του φωτός», δημιουργώντας συχνά καλλιτεχνικές εγκαταστάσεις, οι οποίες αναμειγνύουν φυσικό φως με τεχνητό χρώμα μέσω ανοιγμάτων στις οροφές, μεταμορφώνοντας έτσι τους εσωτερικούς χώρους με την βοήθεια του συνεχούς εναλλασσόμενου χρώματος.

Μεγάλο μέρος της καριέρας του Τουρέλ, έχει αφιερωθεί σε ένα ημιτελές έργο, τον κρατήρα Roden, έναν φυσικό κρατήρα κωνοειδούς σχήματος από σκωρίες (έξω από το Flagstaff της Αριζόνα), τον οποίο και μετατρέπει σε ένα τεράστιο παρατηρητήριο. Είναι επίσης γνωστός και για τη σειρά των έργων του με ονομασία «ουρανοχώροι», δηλαδή κλειστούς χώρους οι οποίοι πλαισιώνουν και καδράρουν τον ουρανό.

Ο Τουρέλ γεννήθηκε στο Λος Άντζελες της Καλιφόρνια και μεγάλωσε σε μια οικογένεια Κουακερών. Πήρε το δίπλωμα πιλότου σε ηλικία 16 ετών, ενώ αργότερα εγγράφηκε ως αντιρρησίας συνείδησης κατά τη διάρκεια του πολέμου του Βιετνάμ, μεταφέροντας βουδιστές μοναχούς έξω από το τότε κατεχόμενο από την Κίνα Θιβέτ. Το ακαδημαϊκό υπόβαθρο του Τουρέλ περιλαμβάνει πτυχίο από το Pomona College στην ψυχολογία της αντίληψης και της αντιληπτικής διαδικασίας, καθώς και περαιτέρω σπουδές στα μαθηματικά, τη γεωλογία και την αστρονομία. Άρχισε να πειραματίζεται με προβολές φωτός κατά τη διάρκεια της φοίτησής του στο μεταπτυχιακό πρόγραμμα Studio Art στο Πανεπιστήμιο της Καλιφόρνια, Irvine, το οποίο  γεγονός έθεσε και τα θεμέλια για τα μεταγενέστερα έργα του.

Η καινοτόμος χρήση του φωτός και του χώρου από τον Τουρέλ, του χάρισε πολλές διακρίσεις, συμπεριλαμβανομένου και του τίτλου του MacArthur Fellow το 1984. Τα έργα του, τα οποία εξερευνούν την αντίληψη και τη φύση του φωτός, έχουν παρουσιαστεί σε μεγάλα μουσεία και δημόσιους χώρους τέχνης σε παγκόσμια κλίμακα.

Κατηγορία:Καλλιτέχνες του Μινιμαλισμού